Adevărul: Ce nu s-a spus în cazul Sorinei. Familia care a crescut-o depunea cereri de adopţie, apoi le retrăgea

Faptul că familia Şărămăt a refuzat de două ori s-o adopte pe Sorina, prima oară în 2013 şi a doua oară în 2017, este cunoscut. Ceea ce nu se ştie însă este că, după ce soţii Săcărin au declarat că vor ca fetiţa să fie copilul lor, asistentul maternal a început să depună cereri de adopţie pe care le retrăgea la scurt timp, dezvăluie Adevărul.

Primii care s-au pronunţat în cazul Sorinei au fost magistraţii de la Tribunalul Mehedinţi. Aceştia au respins adopţia internaţională a fetiţei şi au constatat că familia care a crescut-o pe minoră „a formulat cerere de adopţie a minorei în termen de 1 an prevăzut de art. 60, alin. 2 din Legea nr. 273/2004 republicată”.

Judecătorii Curţii de Apel Craiova au considerat că acest lucru este fals, motiv pentru care au încredinţat-o pe Sorina soţilor cu cetăţenie româno-americană. Magistraţii craioveni au menţionat că familia care a crescut-o pe Sorina a refuzat să o şi adopte de două ori.

Prin refuzul din 2013 şi 2017, soţii Şărămăt şi-au pierdut dreptul de prioritate la adopţia copilei pe care au crescut-o de la vârsta de un an şi două luni.

În judecarea cauzei, Direcţia Generală de Asistenţă Socială şi Protecţia Copilului Mehedinţi şi Autoritatea Naţională pentru Protecţia Drepturilor Copilului şi Adopţie au depus la instanţă toate cererile pe care familia care a crescut-o pe Sorina le-a formulat după ce soţii Săcărin au spus că vor s-o adopte pe minoră. Aceleaşi instituţii, însă, au depus în instanţă şi cererile familiei Şărămăt de retragere a cererilor de adopţie sau a cererilor de eliberare a atestatului.

„În aprilie 2018, la două luni după ce minora fusese blocată în registrul naţional pentru a se derula procedura de potrivire cu familia Secărin, intervenienta a formulat o cerere de eliberare a atestatului de adopţie, cerere pe care şi-a retras-o, apoi a redepus-o şi iar a retras-o şi iar a depus-o, ultima cerere fiind cea din august 2018. Însă nici această cerere nu şi-a urmat cursul întrucât Mariana Şărămăt nu a depus înscrisurile necesare pentru deschiderea dosarului pentru eliberarea atestatului”, au arătat în instanţă reprezentanţii instituţiilor care au atacat cu apel hotărârea Tribunalului de la Mehedinţi.

Citește integral pe Adevărul.ro